Kalifat Almohad
Il-Kalifat Almohad (bl-Għarbi: خِلَافَةُ ٱلْمُوَحِّدِينَ jew دَوْلَةُ ٱلْمُوَحِّدِينَ jew ٱلدَّوْلَةُ ٱلْمُوَحِّدِيَّةُ mill-Għarbi ٱلْمُوَحِّدُونَ b'ittri Rumani: Kħilafat ul-Muwaħħidīn, jew ad-Dawlat ul-Muwaħħidīn mill Għarbi al-Muwaħħidūn, litt. "dawk li jistqarru t-twemmin ta' Alla wieħed") kien imperu Mislem Berberu tat-Tramuntana tal-Afrika mwaqqaf fis-seklu 12. Fl-eqqel tiegħu, kien jikkontrolla ħafna mill-Peniżola Iberika Iżlamika (Al-Andalus) u t-Tramuntana tal-Afrika (il-Magreb). Il-moviment Almoħadin twaqqaf minn Ibn Tumart fost it-tribujiet Masmuda Berberi, iżda l-Kalifat tal-Almoħadin u d-dinastija fit-tmun twaqqfu wara mewtu minn Abd al-Mu'min al-Gumi. Madwar l-1120, Ibn Tumart l-ewwel stabbilixxa stat Berberu f'Tinmel fil-Muntanji Atlas. Taħt Abd al-Mu'min (li rrenja mill-1130 sal-1163), il-moviment irnexxielu jwaqqa' d-dinastija Almoravid li kienet tiggverna l-Marokk fl-1147, meta rebaħ Marrakexx u ddikjara lilu nnifsu kaliff. Imbagħad estenda s-setgħa tiegħu fuq il-Magreb kollu sal-1159. Al-Andalus malajr segwa u safa taħt il-ħakma tal-Almoħadin sal-1172.

Il-punt ta' bidla tal-preżenza tal-kalifat fil-Peniżola Iberika waslet fl-1212, meta il-Kaliff Muħammad III "in-Nasir" (1199-1214) ġie megħlub fil-Battalja ta' Las Navas de Tolosa fis-Sierra Morena minn alleanza tal-forzi Kristjani mir-renji ta' Kastilja, ta' Aragona u ta' Navarra. Ħafna mit-territorji li kien fadal ta' Al-Andalus intilfu fid-deċennji ta' wara, u l-bliet ta' Córdoba u ta' Sivilja waqgħu f'idejn l-Insara fl-1236 u fl-1248 rispettivament.

L-Almoħadin komplew jaħkmu fl-Afrika sakemm it-telf frammentali tat-territorju permezz tar-rewwixta tat-tribujiet u d-distretti ppermettiet l-istabbiliment tal-għedewwa l-aktar effettivi tagħhom, il-Marinidi, mit-Tramuntana tal-Marokk fl-1215. L-aħħar rappreżentant tad-dinastija, Idris "il-Watiq", ġie ridott għall-pussess ta' Marrakexx, fejn kien maqtul minn skjav fl-1269; il-Marinidi ħatfu lil Marrakexx, u temmew id-dominazzjoni tal-Almoħadin fil-Punent tal-Magreb.

Lista tal-kaliffi Almoħadin (1121-1269) 
L-ismijiet huma fil-forom Għarbi b'ittri Rumani:
 Ibn Tumart "al-Mahdi", 1121-1130
 Għabd al-Mu'min, 1130-1163
 'Abu Yagħqub Yusuf I, 1163–1184
 'Abu Yusuf Yagħqub "al-Mansur", 1184–1199
 Muħammad "an-Nasir", 1199–1213
 'Abu Yagħqub Yusuf II "al-Mustansir", 1213–1224
 Abu Muħammad  'Għabd al-Waħid I "al-Maħlu", 1224
 'Għabdallah "al-Għadil", 1224-1227
 Yahya "al-Mustagħsim", 1227-1229
 Abu l-Għala Idris I "al-Ma'mun", 1229-1232
 Abu Muħammad Għabd al-Waħid II "ar-Raxid", 1232-1242
 Abu l-Ħasan Għali "as-Sagħid", 1242-1248
 Abu Ħafs 'Għumar "al-Murtada", 1248-1266
 Abu l-Għula (Abu Dabbus) Idris II "al-Watiq"''', 1266-1269

Referenzi 
Articles containing Arabic-language text
Imperi